На основу члана 23. алинеја 12. и чланова 45. и 119. Пословника Народне скупштине Републике Српске (''Службени гласник Републике Српске'', број 31/11) и Одлуке Колегијума Народне скупштине Републике Српске 20.11.2015. године, предсједник Народне скупштине Републике Српске упућује

*Ради остваривања начела јавности у раду Народне скупштине*

*Републике Српске,*

*У циљу јачања непосредне и парламентарне демократије,*

*Ради бољег изражавања ставова грађана и бржег приступа највишем законодавном тијелу,*

*У циљу доношења што квалитетнијих закона и других аката,*

*Ради демократске контроле рада највишег законодавног и репрезентативног тијела,*

**ЈАВНИ ПОЗИВ**

***за подношење захтјева за одобрење присуства сједницама***

***одбора Народне скупштине и сједницама***

***Народне скупштине Републике Српске***

***у 2016. години***

Јавни позив се путем средстава јавног информисања упућује невладиним организацијама, удружењима грађана, синдикатима и другим субјектима (у даљем тексту: Удружења), регистрованим у складу са Законом о удружењима и фондацијама Републике Српске (''Службени гласник Републике Српске'', број: 52/01, 42/05).

У Народној скупштини Републике Српске дјелују сљедећи стални одбори:

|  |  |
| --- | --- |
| ***1. Одбор за уставна питања*** |  |
| ***2. Законодавни одбор*** ***3. Одбор за политички систем, правосуђе и управу*** |  |
| ***4. Одбор за ревизију******5. Одбор за привреду******6. Одбор за финансије и буџет******7. Одбор за праћење стања у области пензијско-инвалидског осигурања******8. Одбор за заштиту животне средине*** ***9. Одбор за европске интеграције и регионалну сарадњу*** |  |
| ***10. Одбор за безбједност*** ***11. Одбор за образовање, науку, културу и информисање*** |  |
| ***12. Одбор за представке, приједлоге и друштвени надзор******13. Одбор за заштиту права избјеглица, расељених лица и повратника*** |  |
| ***14. Одбор једнаких могућности*** ***15. Одбор за пољопривреду, шумарство и водопривреду*** |  |
| ***16. Одбор за борачко-инвалидску заштиту*** ***17. Одбор за здравство, рад и социјалну политику*** |  |
| ***18. Одбор за питања дјеце, младих и спорта*** ***19. Одбор за локалну самоуправу*** ***20. Одбор за трговину и туризам*** |  |
| Удружења се обавјештавају да **до 7.12.2015. године** могу упутити захтјев за присуство сједницама одбора или сједницама Народне скупштине у 2016. години (акредитација за текућу годину), на адресу: Народна скупштина Републике Српске, за Колегијум, **Ул. Вука Караџића 2,** **78000 Бања Лука.**  |

С обзиром на просторне услове у којима дјелују одбори Народне скупштине, као и Народна скупштина, те временски распоред њиховог рада, Удружењима се сугерише да свој интерес усмјере ка скупштинским одборима, док у смислу сједница Народне скупштине дјелују само изузетно.

Посебан статус, у смислу одобрења присуства и обраћања Народној скупштини, могу стећи удружења од јавног интереса, на основу предметног Закона.

Неопходно је да удружења у својим захтјевима за присуство, да би се исти могли узети у обзир (као ваљани), наведу:

* пуни назив и адресу Удружења,
* датум и мјесто регистрације Удружења, с овјереном фотокопијом регистрације,
* одговорно лице или лица у удружењу,
* програм удружења,
* назив одбора Народне скупштине за који изражавају интерес, са образложењем тема за које су заинтересовани,
* величину и број чланова удружења,
* контакт телефон и Е-маил адресу.

Горе наведени услови представљају обавезну форму захтјева који се доставља Народној скупштини Реублике Српске.

Субјекти који су добили акредитацију у 2015. години, обавезни су да, уз захтјев за присуство поднесу пуни назив, адресу Удружења и одговорно лице или лица, контакт телефон и e-mail адресу, као услов за ваљаност захтјева.

Неблаговремени и непотпуни захтјеви неће се узимати у обзир.

Колегијум Народне скупштине ће, уважавајући све елементе наведене у захтјевима, те факторе простора и времена, утврдити којим ће удружењима, у којим одборима и по којим темама бити одобрено присуство у 2016. години.

Одобравање присуства сједницама не значи аутоматски и право обраћања Удружења на сједницама одбора или сједницама Народне скупштине, већ се ово право може стећи по накнадном одобрењу Колегијума, у смислу члана 34. Пословника, у сваком појединачном случају и након сваког појединачног захтјева.

Одобравањем присуства сједницама одбора или сједницама Народне скупштине, Народна скупштина Републике Српске не преузима никакву финансијску обавезу према Удружењима којима се даје одобрење.

Број: 02/1-021-1427/15 **ПРЕДСЈЕДНИК**

Датум: 20.11. 2015. године **НАРОДНЕ СКУПШТИНЕ**

 **Недељко Чубриловић, с.р.**